Peningastefnunefnd Seðlabanka Íslands hefur ákveðið að halda vöxtum bankans óbreyttum . Meginvextir bankans – vextir á sjö daga bundnum innlánum – standa því áfram í 3% , en vextir bankans hafa lækkað um 1,5% það sem af er ári . Nefndin segir í yfirlýsingu sinni að hagþróun hafi í megindráttum verið í samræmi við síðustu spá bankans í nóvember . 12 mánaða verðbólga mældist 2,7% í nóvember og hefur farið lækkandi , eins og spáð hafði verið , en verðhækkanir síðasta hausts í kjölfar nokkurs gengisfalls krónunnar hafa verið að færast út fyrir 12 mánaða tímabilið , sem veldur hjaðnandi 12 mánaða verðbólgu þrátt fyrir nokkuð óbreyttan takt verðlagsbreytinga síðustu misseri . Verðbólguhorfur eru einnig meira og minna óbreyttar frá síðasta fundi nefndarinnar , og verðbólguvæntingar við markmið . Samkvæmt nýlega birtum þjóðhagsreikningum var hagvöxtur 0,2% á fyrstu níu mánuðum ársins . Þetta er aðeins meiri vöxtur en Seðlabankinn gerði ráð fyrir í nóvember en í meginatriðum hefur efnahagsþróunin það sem af er ári verið í samræmi við nóvemberspá bankans . Verðbólga mældist 2,7% í nóvember og hefur , eins og undirliggjandi verðbólga , hjaðnað milli mánaða . Verðbólguhorfur hafa lítið breyst frá síðasta fundi nefndarinnar og verðbólguvæntingar eru við markmið miðað við flesta mælikvarða . Taumhald peningastefnunnar hefur því lítið breyst milli funda . Peningastefnan mun á næstunni ráðast af samspili þróunar efnahagsumsvifa annars vegar og verðbólgu og verðbólguvæntinga hins vegar .